**AKTIVNOSTI U ZATVORENOM S DJECOM ZIMI**

Ponekad roditelji nemaju ideju kako zabaviti svoju djecu. Znamo, djecu treba izvoditi vani i kad je jako hladno i kada je snijeg, ali činjenica je da vrijeme provedeno vani u tim slučajevima mora biti dosta kraće nego inače. I onda se postavlja pitanje što raditi ostatak dana?

Mi nismo protiv toga da se djeca određeni dio dana zabavljaju ispred televizora, tableta, računala ili telefona, ali nije preporučljivo da to rade cijeli dan. Djeca često traže roditeljsko društvo i sudjelovanje u zajedničkim aktivnostima i zato bi trebalo da im osmislite neke zabavne igre. Ponekad će se djeca zabaviti više ako im dajete neke svakodnevne predmete i s njima osmislite igre nego ako im se kupi skupa igračka. Pogledajte oko sebe, što je to što već imate kod kuće a da dijete to inače ne koristi kao alat za igranje. Vata, slamke, baby puder, aluminijska folija, razne posudice... Sve su to potencijalno zabavne igračke. Utrkivanje tko će prije otpuhati vaticu tako da puše zrak kroz slamku, otkrivanje kako se može napraviti planina od sapunice, samo su neke od brojnih ideja kako se uz malo mašte može stvoriti zabavna igra. Pomoć u pospremanju ormara? Mislite da je nemoguće? Pretvorite ovu aktivnost u igru. Dok vi slažete, vaš mališan vam može dodavati stvari, može nešto i isprobati, a sve skupa možete začiniti fotografiranjem i plesnom [muzikom](http://www.ordinacija.hr/budi-sretan/upoznaj-sebe/glazba-je-lijek-za-lose-raspolozenje-tugu-i-nesanicu/) - vaše će dijete sigurno s tim biti zadovoljnije nego s igračkom – jer nešto važno i zabavno radi s mamom i/ili tatom. U kuhinji se također možete lijepo zabaviti. Djeca mogu pomoći u oblikovanju kolačića, dodavanju sastojaka, miješanju i slično. Posjetite nekoga koga dugo niste vidjeli - učite dijete vlastitim primjerom kako je važno njegovati odnose s dragim nam ljudima. Priuštite djetetu kreativne aktivnosti. Kada vam nestane ideja što raditi s djetetom prisjetite se u čemu ste vi uživali kada ste bili njegove dobi. Ne znači da će se djetetu to svidjeti jednako kao što se vama svidjelo. Ali svakako možete djetetu pričati o tome, pokazati mu kako se to igralo i pokazati mu neke vaše fotografije iz djetinjstva. S obzirom da ćete izdvojiti vaše omiljene aktivnosti dijete će vjerojatno osjetiti vaše uzbuđenje kada pričate o tome pa će mu to onda i postati zanimljivije.

U svakom slučaju, **bilo da je sunce, kiša, toplo ili hladno, vaš mališan će najviše uživati ako osjeti da ima vašu pažnju i posvećenost.** Upuštanje u ovakve aktivnosti može imati relaksirajući učinak s odmakom od uobičajenih izazova svakodnevice, a to je nešto što svima dobro dođe.

Josipa Kirić, stručni suradnik-pedagog